### NN 81/2024 (10.7.2024.), Pravilnik odnosu policijskih zvanja prema činovima pripadnika Oružanih snaga Republike Hrvatske radi utvrđivanja vrijednosnog boda

Ministarstvo unutarnjih poslova

1388

Na temelju članka 20. stavka 4. Zakona o pravima hrvatskih branitelja iz Domovinskog rata i članova njihovih obitelji (»Narodne novine«, broj: 174/2004, 92/2005, 2/2007, 107/2007, 65/2009, 137/2009, 146/2010, 55/2011, 140/2012, 19/2013 – pročišćeni tekst, 33/2013, 148/2013 i 92/2014), ministar unutarnjih poslova donosi

PRAVILNIK

O ODNOSU POLICIJSKIH ZVANJA PREMA ČINOVIMA PRIPADNIKA ORUŽANIH SNAGA REPUBLIKE HRVATSKE RADI UTVRĐIVANJA VRIJEDNOSNOG BODA

Članak 1.

Ovim Pravilnikom propisuje se odnos policijskih zvanja hrvatskih branitelja iz Domovinskog rata koji su sudjelovali u obrani suvereniteta Republike Hrvatske kao pripadnici djelatnog ili pričuvnog sastava Ministarstva unutarnjih poslova, a koji imaju utvrđen status hrvatskog ratnog vojnog invalida iz Domovinskog rata (u daljnjem tekstu: pripadnici Ministarstva), kod kojih je djelomični ili potpuni gubitak radne sposobnosti posljedica ranjavanja, ozljede, zatočeništva u logoru, bolesti, pogoršanja bolesti, odnosno pojave bolesti zadobivene u obrani suvereniteta Republike Hrvatske, prema činovima pripadnika Oružanih snaga Republike Hrvatske, radi utvrđivanja vrijednosnog boda u postupku određivanja prava iz članka 3. ovoga Pravilnika.

Članak 2.

Policijska zvanja izjednačuju se sa sljedećim činovima pripadnika Oružanih snaga Republike Hrvatske:

|  |  |
| --- | --- |
| policajac | desetnik |
| viši policajac  samostalni policajac | narednik |
| policijski narednik | nadnarednik |
| viši policijski narednik | stožerni narednik |
| samostalni policijski narednik  policijski inspektor | časnički namjesnik |
| viši policijski inspektor | satnik |
| samostalni policijski inspektor | bojnik |
| glavni policijski inspektor | pukovnik |
| policijski savjetnik | brigadir |
| glavni policijski savjetnik | general bojnik |

Članak 3.

Hrvatski zavod za mirovinsko osiguranje, sukladno važećim propisima o pravima hrvatskih branitelja iz Domovinskog rata, izračunava visinu invalidske mirovine pripadniku Ministarstva kod kojeg je djelomični ili potpuni gubitak radne sposobnosti posljedica ranjavanja, ozljede, zatočeništva u logoru, bolesti, pogoršanja bolesti, odnosno pojave bolesti zadobivene u obrani suvereniteta Republike Hrvatske.

Članak 4.

U postupku izračunavanja invalidske mirovine iz članka 3. ovoga Pravilnika, vrijednosni bod se utvrđuje prema pripadajućoj osnovici propisanoj člankom 20. stavkom 1. Zakona o pravima hrvatskih branitelja iz Domovinskog rata i članova njihovih obitelji (»Narodne novine«, broj: 174/2004, 92/2005, 2/2007, 107/2007, 65/2009, 137/2009, 146/2010, 55/2011, 140/2012, 19/2013 – pročišćeni tekst, 33/2013, 148/2013 i 92/2014).

Članak 5.

U povodu zahtjeva Hrvatskog zavoda za mirovinsko osiguranje u postupku izračunavanja invalidske mirovine iz članka 3. ovoga Pravilnika, odnosno utvrđivanja vrijednosnog boda iz članka 4. ovoga Pravilnika, pripadniku Ministarstva se rješenjem ministra unutarnjih poslova utvrđuje policijsko zvanje.

Članak 6.

Pripadniku Ministarstva iz članka 3. ovog Pravilnika koji nije stekao policijsko zvanje na temelju Uredbe o uvjetima za stjecanje policijskih zvanja, oznakama policijskih zvanja, funkcionalnim oznakama radnih mjesta, promaknuću i napredovanju kroz policijska zvanja (»Narodne novine«, broj: 129/2011), ministar unutarnjih poslova će, u posebnom postupku, u povodu zahtjeva Hrvatskog zavoda za mirovinsko osiguranje, rješenjem utvrditi policijsko zvanje koje će biti temelj za utvrđivanje vrijednosnog boda.

Pripadniku Ministarstva iz članka 3. ovog Pravilnika koji nema policijsko zvanje ministar unutarnjih poslova će, u posebnom postupku, u povodu zahtjeva Hrvatskog zavoda za mirovinsko osiguranje, rješenjem utvrditi policijsko zvanje viši policijski narednik, koje će biti temelj za utvrđivanje vrijednosnog boda.

Članak 7.

Za potrebe utvrđivanja vrijednosnog boda iz članka 4. ovoga Pravilnika, ministar unutarnjih poslova će pripadniku Ministarstva iz članka 3. ovoga Pravilnika koji je stekao policijsko zvanje:

|  |  |  |
| --- | --- | --- |
| policajac | utvrditi policijsko zvanje | viši policijski narednik |
| viši policajac  samostalni policajac | " | policijski inspektor |
| policijski narednik | " | viši policijski inspektor |
| viši policijski narednik  samostalni policijski narednik | " | samostalni  policijski inspektor |
| policijski inspektor  viši policijski inspektor | " | glavni policijski inspektor |
| samostalni policijski inspektor  glavni policijski inspektor | " | policijski savjetnik |
| policijski savjetnik | " | glavni policijski savjetnik |
| glavni policijski savjetnik | " | glavni policijski savjetnik |
| pripadnik pričuvnog sastava |  | viši policijski narednik |

Za potrebe utvrđivanja vrijednosnog boda iz članka 4. ovoga Pravilnika, pripadniku Ministarstva – hrvatskom ratnom vojnom invalidu iz Domovinskog rata I ili II skupine sa 100 % tjelesnog oštećenja, koji je stekao zvanje policajac, viši policajac, samostalni policajac, policijski narednik ili viši policijski narednik ili mu je zvanje utvrđeno u postupku iz članka 6. ovog Pravilnika, ministar će utvrditi policijsko zvanje samostalni policijski inspektor.

Pripadniku Ministarstva iz članka 1. ovoga Pravilnika kao početno policijsko zvanje, prije utvrđivanja policijskog zvanja iz stavka 1. ovog članka, u postupku ostvarivanja prava iz članka 3. ovoga Pravilnika, a u svezi utvrđivanja vrijednosnog boda iz članka 4. ovoga Pravilnika, uzima se najpovoljnije zvanje propisano kao uvjet za radno mjesto na kojem je bio raspoređen u razdoblju od 5. kolovoza 1990. godine do 30. lipnja 1996. godine, ukoliko je ono za njega povoljnije od njegovog osobnog policijskog zvanja.

Ukoliko su kao uvjet za radno mjesto bila propisana alternativna policijska zvanja, kao početno policijsko zvanje iz stavka 3. ovog članka, uzima se niže propisano policijsko zvanje.

Članak 8.

Stupanjem na snagu ovoga Pravilnika prestaje važiti Pravilnik o odnosu policijskih zvanja pripadnika policije prema činovima pripadnika vojnih postrojbi radi utvrđivanja vrijednosnog broj: 511-01-52-22217/1-2005. od 27. siječnja 2006. godine.

Članak 9.

Ovaj Pravilnik stupa na snagu danom donošenja.

Broj: 511-01-152-48743/3-2015

Zagreb, 6. srpnja 2015.

Ministar
 Ranko Ostojić, v. r.